Miért fontos a Báránybőr bemutatása?

„Egy pohár vízben játszódik le, ami a nagy tengeren általános érvényű. De hát ebben a pohár vízben is, magában a műben, valójában a béke és a háború kérdéséről van szó, lelkileg pedig az igazság és hamisság küzdelméről.”- így ír maga Tamási Áron, Báránybőr című művéről, amely az író kétségbeesett ajánlkozásai ellenére, az ötvenes évek politikai légköre miatt mindenhol csak visszautasításra talált így soha nem készült el, csupán tervezetben maradt fent.

A történet egyszerű: egy vadász tisztességtelen útra lép önös érdekeinek eléréséért, így két jó barát közé ellentétet vet ezzel az egyszerű kérdéssel: „Hány lába van a légynek?” Miután az érkező válaszok eltérnek, az addigi barátok a felhevült düh rabjaiként próbálják egymásra erőltetni a saját igazukat, míg végül az ölésre is elszántakká válnak. Csupán az idő fintora az, hogy a „négyláb-eszmét” valló végez hamarabb a „hatláb-elvűvel”. Mivel a két fél két külön faluból származik, a konfliktusuk átterjed a közösségeikre, akik közt az ominózus kérdés valóságos háborús helyzetet szít, amely során nagy pusztítást végeznek. Egy rozoga épület is a martalékukká válik, amely egy koldus számára az egyetlen biztos pontot jelentette. A koldus ráébreszti őket, hogy a vita eldöntéséhez csupán egy legyet kellet volna fogniuk, amit utólag meg is tesznek, így az igazság kiderül: a légynek hat lába van. Így a „hatlábúak”vezetői dicsőséggel övezik fel magukat, a vesztes fél pedig megalázva marad, ezzel lehetőséget adva a konfliktus kiújulására a közösségek erősen torzzá vált önbecsülése miatt.

Akárcsak a két falu emberei, Európa sem gondolta, hogy a most folyamatban lévő háború egyáltalán kitörhet egy olyan korban, amiben most élünk. Hiába kísért még fájóan a két világháború és következményeinek szelleme nemzetünkben és az egész világon, el is felejtettük, hogy az emberi természetből fakadóan az ilyesmi bárhol, bármikor megtörténhet, sokszor hasonló kaliberű vitákból kiindulva, mint amit a műben is láthatunk. A legfájóbb talán mégis az, hogy az ilyen vitákat egy igen szűk csoport önös érdekei szülik, amely érdekeket „báránybőrbe” csomagolva, érzelmeket felhasználva jogos küzdelemnek hazudnak és terjesztenek ki fellelkesített milliókra. A háborúk szörnyűsége és értelmetlensége annyira fáj, hogy el akarunk zárkózni előle, különösen akkor, amikor valósággá válik. Én éppen ezért azt mondom, hogy fontos erről a jelenségről beszélni, különösen most, mert ha világtalan szemekkel nézzük az ilyen eseményeket, akkor kigyomlálatlanul hagyjuk azokat a gazokat, melyek az ilyen borzalmakat termik. Tamási Áronnak egy militarista ideológia hálójában nem volt erre módja, holott remekművet írhatott volna. Már csak az Ő zsenialitása miatt is kötelessége a Nemzet Színházának hogy ezt a művet, nekünk, dramaturgoknak a segítségével megalkossa és az emberek elé tárja. Van rá lehetőségünk, így beszéljünk is a háborúk valóságáról, mert minden idejében ki nem mondott igazság újabb szörnyűségekhez vezethet.